En kvinde kørte fredag eftermiddag galt i sin bil ved Dybvad, og en lægehelikopter måtte kaldes til stedet.

Lægehelikopter og ambulance måtte sendes til et voldsomt færdselsuheld ved Dybvad fredag eftermiddag. Her var en 77-årig kvinde impliceret i et solouheld. Det oplyser vagtchef hos Nordjyllands Politi Jess Fallberg. - Det drejer sig om en kvindelig bilist, der er kørt i grøften. Der blev sendt en lægehelikopter derop, fordi de første meldinger lød om fastklemte personer. Den kvindelige fører var blevet slynget om bag i bilen, forklarer vagtchefen. Den 77-årige kvinde, der stammer fra Frederikshavn, er bragt til skadestuen, og hun skulle være uden for livsfare, oplyser Jess Fallberg fra Nordjyllands Politi. - Det er typisk sådan, at lægehelikopteren bliver kaldt for at få en læge hurtigt til stedet. Men jeg tror ikke, at kvinden blev taget med i helikopteren, siger vagtchefen. Bilen ligger stadig i grøften nær Dybvad, men Nordjyllands Politi er færdige på stedet.